  Туспуктэм: Майя Бывальцева Майя Бывальцева Удмуртъёс тросэн улон улосвылъёсын – Тюменьын, Киров но Свердловск улосвылъёсын – удмурт лулчебертлы сӥзем нуналъёс ортчозы. Ужрадъёсты Удмуртиысь йӧскалык политикая министерство но «Удмурт Кенеш» огазеяськон радъяло. 26-27 коньывуонэ Удмуртиысь делегация Свердловск улосвылэ мыноз, пумиськонъёс Сосновка гуртын но Вылӥ Пышма карын ортчытны чакламын. 17-тӥ шуркынмонэ Киров улосвылысь Вятские Поляны карын удмуртъёс люкаськозы. 25-26 шуркынмонэ удмурт лулчеберетлы сӥзем нуналъёс Тюменьын луозы. « Программаос лэсьтэмын куронъёссэс лыдэ басьтыса. Тросгес куро мастер-классъёс возьматыны: калык кырӟанъёсъя, кызьы шонергес кырӟаны, калык эктонъёсты кызьы шонер эктоно. Кылсярысь, кировъёс куризы мастер-классъёс киужъёсъя:  кызьы кукла-оберег лэсьтоно, мукет кыӵе ке но киужъёсты лэсьтоно. Этноблогингез ваньзы куро » Наталья Михайлова, удмурт лулчеберетъя нуналъёсты радъясь комитетлэн ёзчиез Наталья Михайловалэн верамезъя, Вятские Поляные ветлыны йӧскалык политикая министр Эдуард Петров ӵектӥз. Туннэ отын туж сюлмаськытӥсь югдур кылдэмын, пе: удмурт кыл ыше, удмурт пиналъёс ӧвӧл ни, удмуртлык пересьёс вылын гинэ возиське на. Лулчеберет нуналъёс улсын одно ик луозы котыр ӝокъёс, пленарной кенешонъёс. Отын удмурт кылэз но лулчеберетэз утён но азинтон, палэнын улӥсь удмуртъёсын кусып возён ужпумъёс сярысь вераськон мыноз.  Вятские Поляны каре «Айкай» театр но поталоз. Нош кыдёкысь улосвылъёсы пичи делегациосын ветлозы. Соин валче «Удмурт Кенеш» огазеяськонлэн исполкомезлэн пумиськоназ эшшо одӥг ужпумез ӝутӥзы – мукет улосвылъёсын удмурт лулчеберетъя нуналъёсты ортчытонэ Удмуртиысь лулчебертъя министерство но одно ик пыриськыны кулэ, умой луысал туризмъя агентствоез но кыскыны. Соку пумиськонъёс эшшо узыргес пукштросо луыны быгатысалзы. 2024-тӥ арлы ужанрадлыкез кылдытыку та веранъёсты одно ик лыдэ басьтыны кулэ шуыса пусйизы. Тодэ вайытом, Москваын «Россия» форумын удмурт кылэз дышетонэн тодматозы но мастер-классъёс ортчытозы. Тегъёс: Лулчеберет удмуртъёс УдмуртКенеш Удмуртия йӧскалыкполитикаяминистерство  